google/wiki40b huggingface dataset:
Τσαρεντσαβάν

Ετυμολογία

Η πόλη ήταν γνωστή ως Λουσαβάν μέχρι το 1967, όταν και μετονομάστηκε σε Τσαρεντσαβάν, πέρνοντας το όνομά της από τον περίφημο Αρμένιο ποιητή Γεγισέ Τσαρέντς. Το Τσαρεντσαβάν αποτελείται από 2 λέξεις: Τσαρέντς (αρμενικά: Չարենց) και αβάν (αρμενικά: ավան), σημαίνοντας κυριολεκτικά η "πόλη του Τσαρέντς".
Φασματοηλιογράφος

Ο φασματοηλιογράφος είναι αστρονομικό όργανο που παράγει φωτογραφικές εικόνες του Ήλιου σε ένα μόνο μήκος κύματος του φωτός, δηλαδή μονοχρωματικές εικόνες. Το μήκος κύματος συνήθως επιλέγεται να συμπίπτει με αυτό μιας φασματικής γραμμής κάποιου από τα χημικά στοιχεία που βρίσκονται στην ατμόσφαιρα ή στα επιφανειακά στρώματα του Ήλιου.
Το όργανο αυτό αναπτύχθηκε ανεξάρτητα από τον Αμερικανό αστρονόμο Τζορτζ Χέιλ και τον Γάλλο αστρονόμο Ανρί-Αλεξάντρ Ντελάντρ κατά τη δεκαετία του 1890, ενώ βελτιώθηκε το 1932 από τον Αμερικανό ηλιακό αστρονόμο Ρόμπερτ Ρ. Μακμάθ ώστε να λαμβάνει σειρές φωτογραφιών σε κινηματογραφικό φιλμ και να δημιουργούνται ταινίες σε πολύ γρήγορη κίνηση, που δείχνουν την εξέλιξη ηλιακών φαινομένων.
Ο φασματοηλιογράφος αποτελείται από ένα πρίσμα ή φράγμα περιθλάσεως και μία στενή σχισμή από την οποία διέρχεται φως με ένα μήκος κύματος (ένας «μονοχρωμάτορας»). Το φως αυτό εστιάζεται πάνω σε ένα φωτογραφικό μέσο και τότε το σύστημα μετακινείται ώστε το μέσο να δεχθεί φως διαδοχικά από διαφορετικά τμήματα του δίσκου του Ήλιου, ώστε να σχηματισθεί στο ίδιο τετράγωνο του φιλμ μία πληρης ηλιακή εικόνα.
Σήμερα είναι δυνατό να παραχθούν τέτοιες εικόνες με τη χρήση φίλτρων πολύ στενής φασματικής περιοχής, ιδίως της H-α, αλλά οι φασματοηλιογράφοι εξακολουθούν να χρησιμοποιούνται.
Δημήτρης Καιρίδης

Βιογραφικά στοιχεία

Γεννήθηκε στην Καβάλα και μεγάλωσε στη Θεσσαλονίκη, με πατέρα πρόσφυγα από τον Πόντο.
Σπούδασε Νομικά στο Τμήμα Νομικής της Νομικής Σχολής του Αριστοτελείου Πανεπιστημίου Θεσσαλονίκης, από όπου έλαβε το πτυχίο του το 1991. Ακολούθως πραγματοποίησε μεταπτυχιακές σπουδές στο Δίκαιο και τη Διπλωματία στη Σχολή Fletcher Νοµικής και Διπλωµατίας του Πανεπιστημίου Ταφτς, από όπου έλαβε τον τίτλο του το 1994. Τέλος έλαβε διδακτορικό (Ph.D.) στις Διεθνείς Σχέσεις, Σχολή Fletcher Νοµικής και Διπλωµατίας του Πανεπιστημίου Ταφτς, το 1998 
Το 1998 εκλέγεται λέκτορας Βαλκανικής Πολιτικής, Σχολή Πολιτικών Επιστηµών John F. Kennedy School of Goverment του Πανεπιστημίου Χάρβαρντ, θέση την οποία διατήρησε έως το 2001. Το 2001 εκλέγεται Επίκουρος Καθηγητής Διεθνών Σχέσεως στο Τµήµα Βαλκανικών, Σλαβικών και Ανατολικών Σπουδών του Πανεπιστημίου Μακεδονίας, θέση την οποία διατήρησε ενώ το 2008 εξελίχθηκε σε Αναπληρωτής Καθηγητής Διεθνών Σχέσεων στο ίδιο Τμήμα. Το 2012, εκλέχθηκε Αναπληρωτής Καθηγητής Διεθνών Σχέσεων του Τµήµατος Διεθνών και Ευρωπαϊκών Σπουδών του Παντείου Πανεπιστημίου.
Την περίοδο 2005 έως 2007 δίδαξε ως Αναπληρωτής Καθηγητής στην έδρα Έδρα Ελληνικών και Ευρωπαϊκών Σπουδών «Κωνσταντίνος Γ. Καραμανλής» στο Πανεπιστήμιο Ταφτς.
Από το 2002 διευθύνει τη «Θερινή Ακαδημία Πολιτικής Επιστήμης και Διεθνών Σχέσεων της Ολυμπίας» και από το 2009 τo δίκτυο προβληματισμού και δράσης «Navarino Network» στη Θεσσαλονίκη.
Από το 2007 έως το 2009 ήταν Επιστηµονικός Διευθυντής του Ιδρύματος Κόκκαλη, επιβλέποντας κυρίως ερευνητικά προγράμματα, εκδόσεις και διοργανώσεις εκπαιδευτικών συναντήσεων. Το 2009 χρημάτισε Επιστηµονικός Συνεργάτης στο Υπουργείο Εξωτερικών της Ελλάδας.
Στις Ελληνικές ευρωεκλογές 2019 ήταν υποψήφιος Ευρωβουλευτής με το κόμμα της Νέας Δημοκρατίας, αλλά δεν κατάφερε να εκλεγεί στο Ευρωπαϊκό Κοινοβούλιο (κατετάγει δεύτερος επιλαχών). Ακολούθως, μετά από πρόταση του Κυριάκου Μητσοτάκη, κατήλθε ως υποψήφιος βουλευτής στην Β1' Εκλογική Περιφέρεια Βόρειου Τομέα Αθηνών, όπου και εξελέγη για πρώτη φορά βουλευτής, συγκεντρώνοντας 29.097 σταυρούς προτίμησης.
Ομιλεί άπταιστα Αγγλικά και Γαλλικά, ενώ ομιλεί και Γερμανικά, Ιταλικά και Τούρκικα.
Υπναγωγικός σπασμός

Ο υπνικός ή υπναγωγικός σπασμός είναι ένα ακούσιο τίναγμα (γνωστό και ως μυοκλονική κρίση ή μυοκλονικός σπασμός) το οποίο συμβαίνει όταν κάποιος μεταβαίνει σε κατάσταση υπναγωγίας. Συχνά περιγράφεται ως ένα ηλεκτρικό σοκ ή αίσθηση ότι πέφτει κάποιος από μεγάλο ύψος και μπορεί να κάνει κάποιον να τιναχτεί από το κρεβάτι. Οι υπνικοί σπασμοί βιώνονται από σχεδόν όλους τους ανθρώπους όταν κοιμούνται κουρασμένοι ή όταν κάνουν ανήσυχο ύπνο.

Εμφάνιση

Οι υπνικοί σπασμοί γίνονται αντιληπτοί 1 με 2 φορές το βράδυ. Συνήθως οι υπνικοί σπασμοί συμβαίνουν κατά την διάρκεια του κανονικού ύπνου. Σε σπάνιες και ακραίες περιπτώσεις μπορεί να οφείλονται σε μια διαταραχή που ονομάζεται νυκτερινή ή υπνική μυοκλονία, δηλαδή επαναλαμβανόμενη σύσπαση των κάτω άκρων. Το άτομο που έχει τη διαταραχή συνήθως θα παραμένει κοιμισμένο κατά την διάρκεια ενός επεισοδίου.
Αν και η αιτία των υπνικών σπασμών είναι άγνωστη, η πιο κοινή θεωρία είναι ότι ο εγκέφαλος μπερδεύει την χαλάρωση με την αρχέγονη αίσθηση που προκαλείται στα πρωτεύοντα θηλαστικά όταν πέφτουν από κάποιο δέντρο (Coolidge 2006), κάτι που προκαλεί εγρήγορση (σπασμό).
Όταν κάποιος έχει έλλειψη ύπνου ή προσπαθεί να πιέσει τον εαυτό του να κοιμηθεί, οι υπνικοί σπασμοί μπορούν να συμβούν πιο συχνά. Αυτό συνήθως συμβαίνει σε άτομα που έχουν στερηθεί ύπνο περισσότερο από 24 ώρες ή σ' αυτούς που ξύπνησαν μετά από πολύ μικρής διάρκειας ύπνο.
Χιονοστιβάδες του Μπλονς (1954)

Οι χιονοστιβάδες του Μπλονς στην Αυστρία ήταν από τις πιο θανατηφόρες στην καταγεγραμμένη ιστορία.
Το μικρό χωριό Μπλονς κοντά στο Μπλούντεντς του Φόραρλμπεργκ χτυπήθηκε από χιονοστιβάδα στις 9:36 π.μ. τοπική ώρα στις 12 Ιανουαρίου 1954. Μια μικρότερη χιονοστιβάδα χτύπησε το χωριό το απόγευμα. Μια τρίτη χτύπησε το κέντρο του χωριού στις 7 μ.μ. ενώ τα σωστικά συνεργεία προσπαθούσαν να απεγκλωβίσουν αυτούς που εγκλωβίστηκαν στην πρώτη χιονοστιβάδα.
Το χωριό είχε πληθυσμό 365 κατοίκων πριν το δυστύχημα, από τους οποίους 57 σκοτώθηκαν και 22 αγνοούνται. Από τα 90 κτίρια του χωριού καταστράφηκαν τα 22.
Συνολικά, σε δύο μέρες σκοτώθηκαν 125 άτομα από χιονοστιβάδες στο Φόραρλμπεργκ, συμπεριλαμβανομένων 57 ατόμων στο χωριό του Μπλονς.
Ένα μυθιστόρημα, που έγινε και ταινία, Der Atem des Himmels, απεικονίζει ρεαλιστικά τις χιονοστιβάδες.
Μάριος Σιαμπάνης

ΠΑΟΚ

Στις 14 Απριλίου 2015, ανακοινώθηκε πως υπέγραψε επαγγελματικό συμβόλαιο με τον ΠΑΟΚ και ξεκίνησε προπόνηση με την πρώτη ομάδα. Στις 10 Φεβρουαρίου 2017, επέκτεινε το συμβόλαιο του μέχρι το 2019. Σύμφωνα με δημοσιεύματα, ο ταλαντούχος έφηβος τερματοφύλακας, ήθελε να αποχωρήσει από την ομάδα, παρά τη θέληση των διοικούντων του ΠΑΟΚ να διατηρήσουν τον ταλαντούχο παίχτη στην ομάδα. Υπάρχοντας μέλος της ομάδας από την ηλικία των 16 ετών, ο νεαρός είχε μόνο δύο εμφανίσεις με την πρώτη ομάδα και ήθελε να αναζητήσει περισσότερες ευκαιρίες αλλού. Αποτέλεσε μέλος της ομάδας του ΠΑΟΚ που κέρδισε τρία κύπελλα (2017, 2018 και 2019) και ένα πρωτάθλημα (2019) (μάλιστα, το 2018-19 έκανε το νταμπλ).

Ολυμπιακός

Την 1η Ιουλίου 2019, ο Ολυμπιακός ανακοίνωσε την απόκτησή του, με τον παίκτη να υπογράφει τετραετές συμβόλαιο.

Νότινγχαμ Φόρεστ (δανεισμός)

Στις 11 Αυγούστου, εντάχθηκε με μονοετή δανεισμό στην αγγλική Νότιγχαμ Φόρεστ, όπου θα αγωνιστεί στην ομάδα U23.

Διεθνής σταδιοδρομία

Στις 14 Νοεμβρίου 2017, σκόραρε με πέναλτι για την ισοφάριση του αγώνα, στη νίκη με 2-1 επί της Ρωσίας U19, που βοήθησε την Εθνική Νέων να πάρει την πρόκριση στην επόμενη προκριματική φάση.
Ένωση Ποδοσφαιρικών Σωματείων Κιλκίς

Ιστορία

Έως το 1960, τα σωματεία του νομού Κιλκίς μετείχαν στις διοργανώσεις της Ένωσης Ποδοσφαιρικών Σωματείων Μακεδονίας. Έπειτα, τα σωματεία του νομού Κιλκίς αγωνίζονταν στις διοργανώσεις της Ένωσης Ποδοσφαιρικών Σωματείων Κιλκίς.
Ο μικρός Νικόλας

Ο μικρός Νικόλας (γαλλ. Le petit Nicolas) είναι δημιούργημα του σεναριογράφου Ρενέ Γκοσινί (Rene Goscinny, 1926-1977) και του σκιτσογράφου Ζαν Ζακ Σανπέ (Jean-Jacques Sempé, 1932-...). Είναι ο κεντρικός ήρωας της σειράς βιβλίων "Οι περιπέτειες του μικρού Νικόλα", ένα αθώο και χαριτωμένο παιδάκι που ζει με την οικογένειά του και τους φίλους του σε κάποια (μη καθορισμένη) πόλη της Γαλλίας τις δεκαετίες του 1950 και του 1960.
Οι ιστορίες δημοσιεύτηκαν την περίοδο 1956-1964, αρχικά στη βελγική εφημερίδα Le Mystique και αργότερα (από το 1959) στις γαλλικές Sud Ouest και Pilot.
Μάντεψε ποιος θα 'ρθει το βράδυ

Πλοκή

Η ταινία ξεκινά σε αεροδρόμιο του Σαν Φρανσίσκο, όπου δύο νεαροί, η Τζόι και ο Τζον, μόλις έφτασαν. Οι δύο τους γνωρίστηκαν στη Χαβάη. Ο Τζόν ήταν ιατρός και η Τζόι, απολάμβανε τις διακοπές της εκεί. Ωστόσο, ερωτεύθηκαν ακαριαία, και αποφάσισαν να παντρευτούν, μετά από 20 μέρες γνωριμίας. Όμως, υπήρχε ένας σκόπελος: η Τζόι ήταν λευκή και ο Τζόν Αφροαμερικανός. Σκόπελος, γιατί τότε πολλές Πολιτείες των ΗΠΑ, απαγόρευαν διαφυλετικούς γάμους. Παρ’ όλα αυτά, η Τζόι, πείθει τον Τζον, να πάνε να γνωρίσει τους δικούς της, και ότι καθόλου δε θα τους νοιάζει το "χρώμα" του, καθώς ήταν υπέρμαχοι των ίσων δικαιωμάτων. Παρόλα αυτά, και οι δύο οι γονείς της σοκαρίστηκαν μόλις τους είδαν. Και ο Τζον που το αντιλήφθηκε, είπε, στον πατέρα της Τζόι, Ματ, ότι αν δεν εγκρίνουν τον γάμο, γάμος δε θα υπάρξει.
Ο Ματ, φιλελεύθερο πνεύμα μία ζωή, βλέπει τις ιδέες του να κλονίζονται, όχι τόσο επειδή ήταν Αφροαμερικανός, αλλά για το πόσο δύσκολα θα περάσουν, εφόσον αυτό που κάνουν είναι παράλογο για τον κόσμο. Η μητέρα της Τζόι, ωστόσ, αν και σοκαρισμένη στην αρχή, δέχεται τον γάμο, και είναι χαρούμενη, λόγω της κόρης της, πράγμα που ο Ματ δεν μπορεί να το καταλάβει, ενώ σε κάποια φάση ο ένας εναντιώνεται στον άλλον, για αυτό το ζήτημα. Πιο πριν, η Τζόι, είχε προσκαλέσει για δείπνο την οικογένεια του Τζον, χωρίς εκείνος να το εγκρίνει, και χωρίς οι ίδιοι να ξέρουν, ότι ο γιος τους πρόκειται να νυμφευθεί μία λευκή. Ιδιαιτέρως, χαρούμενος είναι ένας οικογενειακός φίλος, ο οποίος από την πρώτη στιγμή τους υποστήριζε, και τελικά θα συμβάλει κι αυτός, όσο μπορεί στο ο Ματ, τελικά να εγκρίνει τον γάμο.
Όταν οι γονείς του Τζον, έφτασαν, τότε σοκαρίστηκαν κι αυτοί, βλέποντας την κοπέλα. Με τον πατέρα του Τζον, να έχει τις ενστάσεις του. Στο ενδιάμεσο, φίλοι της Τζόι, της είπαν, να ακολουθήσει τον Τζον, στο ταξίδι που επρόκειτο να κάνει στη Γένοβα, κι εκείνη δεν βρήκε λόγο να μην πάει μαζί του, έτσι οι γονείς έπρεπε να αποφασίσουν μέσα σε μία μέρα, αν εγκρίνουν ή όχι. Μετά από μακρόχρονες συζητήσεις, ο ένας με τον άλλον, πείστηκαν ότι δεν τους αφορά η ζωή των παιδιών τους, κι ότι πρέπει να είναι χαρούμενοι για αυτά. Με τον Ματ, τελικά, να εγκρίνει τον γάμο. Σε μία από τις συζητήσεις που έγιναν, και συγκεκριμένα μεταξύ του Τζον και του πατέρα του, ειπώθηκε από τον Τζον, μία από τις γνωστότερες κινηματογραφικές ατάκες: You think of yourself as a colored man. I think of myself as a man (Θεωρείς τον εαυτό σου έναν έγχρωμο άνθρωπο. Εγώ θεωρώ τον εαυτό μου άνθρωπο), κατακρίνοντας έτσι τη στάση που είχαν οι άνθρωποι τις προηγούμενες δεκαετίες και πως τα πράγματα έχουν αλλάξει. Η ταινία τελειώνει, όταν όλοι πάνε να δειπνήσουν.

Κυκλοφορίες

Η ταινία έκανε πρεμιέρα στις 12 Δεκεμβρίου του 1967. Στην 1 Ιανουαρίου του 1968, κυκλοφόρησε και στους κινηματογράφους των ΗΠΑ, κατηγοριοποιώντας της στο κωμικό-δράμα. Στις 12 Δεκεμβρίου του 1987, γιορτάζοντας τα 20 χρόνια από την πρεμιέρα της, κυκλοφόρησε και σε βιντεοκασέτα. Ενώ, στις 22 Μαΐου του 2001, κυκλοφόρησε και σε DVD.
Όμπιλιτς Βελιγραδίου

Ιστορία

Ιδρύθηκε το 1924 και οφείλει την ονομασία της στον Μίλος Όμπιλιτς, εθνικό ήρωα των Σέρβων. Χρώματα έχει το Κίτρινο και άσπρο. Μέχρι το 1992 βρισκόταν στην αφάνεια του Γιουγκοσλάβικου ποδοσφαίρου και βγήκε στην επιφάνεια με τη διάλυση της Γιουγκοσλαβίας όταν βρέθηκε στην Α΄κατηγορία. Το 1995 ήρθε και η πρώτη της επιτυχία με την συμμετοχή της στον τελικό του κυπέλλου και την επόμενη χρονιά η έξοδος στην Ευρώπη. Το 1998 κατέκτησε το Πρωτάθλημα ποδοσφαίρου Σερβίας και Μαυροβουνίου κάτω απο την προεδρία του "Αρκάν", όπου μετά την δολοφονία του η Όμπιλιτς γίνεται μια μικρομεσαία ομάδα του Σερβικού πρωταθλήματος.
Εξοχή Αχαΐας

Ιστορία

Από τα πρώτα χωριά στην Ελλάδα που λειτούργησε σχολείο. Το 1830 αναφέρεται ότι στο χωριό λειτουργούσε αλληλοδιδακτικό σχολείο αλλά και Ελληνική σχολή που λειτουργούσε με ιδιωτική πρωτοβουλία. Το παλιό όνομα του χωριού ήταν Αράχωβα (ή Ράχωβα).
Κάτοικοι ποιμένες της Αράχωβας τους χειμερινούς μήνες κατέβαιναν με τα ζώα τους κοντά στη Ακράτα και δημιούργησαν εκεί οικισμό, το σημερινό χωριό Άμπελος. Έως το 2011 ανήκε στον, πλέον καταργημένο, δήμο Αιγείρας.
Σόργο

Βοτανικά χαρακτηριστικά και είδη

Το γένος σόργος περιλαμβάνει ψηλά μονοετή όσο και ριζωματώδη πολυετή φυτά με ισχυρό πλήρη (όχι κοίλο) βλαστό ύψους 0,5 ώς 4,5 μέτρων, που αναγνωρίζονται εύκολα από τις πυκνές επάκριες ταξιανθίες τους, οι οποίες είναι φόβες, και από τα πλατιά επίπεδα φύλλα τους μήκους 75 και πλάτους 5 εκατοστομέτρων. Το φυτό εμφανίζει πλάγιους βλαστούς (αδέλφωμα) οι οποίοι στο είδος Σόργος ο δίχρωμος φύονται μετά την άνθιση του κύριου στελέχους.

Καλλιεργούμενος σόργος

Η ποικιλία σόργου: Σόργος ο δίχρωμος, είναι ετήσιο φυτό που μοιάζει πολύ με τον Αραβόσιτο. Χρησιμοποιείται ως ζωοτροφή στις ανεπτυγμένες χώρες και για διατροφή στις αναπτυσσόμενες. Η σημασία του στις τροπικές κυρίως περιοχές είναι μεγάλη γιατί αναπτύσσεται εύκολα και δίνει μεγάλες αποδόσεις σε καρπό και ζωοτροφή χωρίς μεγάλες καλλιεργητικές περιποιήσεις. Είναι επίσης πολύτιμο στις θερμές και άνυδρες περιοχές χάρη στην ανθεκτικότητα του στην ξηρασία και τις υψηλές θερμοκρασίες.

Καταγωγή και εξάπλωση

Η καλλιέργεια του Σόργου ξεκίνησε στην Αιθιοπία ή στο Σάχελ στην Κεντροδυτική Αφρική πριν από 5.000 χρόνια. Το φυτό έφτασε στη Μεσόγειο, την Ινδία , την Κίνα και την Άπω Ανατολή πιθανότατα  με πλοία και μέσω των εμπόρων μεταξύ του 1500 και 1000 π.Χ. Στο Νέο Κόσμο έφτασε μέσω του δουλεμπορίου από την Δυτική Αφρική ως τροφή για δούλους. Ωστόσο από το 1930 και μετά αναγνωρίστηκε η θρεπτική του αξία και καλλιεργήθηκε σε μεγάλες εκτάσεις.

Αύξηση παγκόσμιας ζήτησης

Η παγκόσμια ζήτηση για σόργο αυξήθηκε δραματικά μεταξύ 2013 και 2015, όταν η Κίνα άρχισε να αγοράζει καλλιέργειες σόργου στις ΗΠΑ για να τη χρησιμοποιήσει ως ζωοτροφή ως υποκατάστατο του εγχώριου καλαμποκιού. Η Κίνα αγόραζε περίπου 1 δισεκατομμύριο δολάρια αμερικανικού σόργου ετησίως έως τον Απρίλιο του 2018, μέχρι που η Κίνα επέβαλε αντίποινα στο πλαίσιο του εμπορικού πολέμου μεταξύ των δύο χωρών..
Φωτοχημεία

Η Φωτοχημεία είναι κλάδος της Φυσικοχημείας που ασχολείται κυρίως με τα φωτοφυσικά φαινόμενα και τις φωτοχημικές αντιδράσεις που προκαλούνται υπό την επίδραση ακτινοβολίας σ΄ ένα σύστημα.
Για την Φωτοχημεία ο όρος ακτινοβολία περιλαμβάνει, στη κυριολεξία, τις ηλεκτρομαγνητικές ταλαντώσεις που περιλαμβάνονται στα ηλεκτρικά κύματα χαμηλής συχνότητας, το υπέρυθρο, το ορατό και το υπεριώδες τμήμα του φάσματος καθώς και οι υψηλής συχνότητας ακτίνες Χ και ακτίνες γ.

Οι ακτινοβολίες που παρουσιάζουν ενδιαφέρον στη φωτοχημεία βρίσκονται σχεδόν αποκλειστικά μεταξύ μήκους κύματος 2.000 - 8.000 μονάδων άνγκστρομ, δηλαδή στην ορατή και υπεριώδη περιοχή του φάσματος. Συνεπώς η Φωτοχημεία εξετάζει τα φαινόμενα εκείνα που συμβαίνουν μέσα ακριβώς σ΄ αυτό το φάσμα.
Γενικά το φως ή ακριβέστερα μια φωτεινή ηλεκτρομαγνητική ακτινοβολία είναι δυνατόν να προκαλέσει ή ακόμα και να επιταχύνει μεγάλο αριθμό χημικών αντιδράσεων, όπως για παράδειγμα: τη μετατροπή του λευκού φωσφόρου σε ερυθρό, ή την ένωση του χλωρίου με το υδρογόνο, τον γνωστό σχηματισμό του όζοντος (O₃), από το οξυγόνο (O₂), τη διάσπαση των αλογονούχων ενώσεων του αργύρου (βασική της κλασικής φωτογραφίας), αλλά ακόμα και στον άνθρωπο, όπως το μαύρισμα του δέρματος, μετά από παρατεταμένη έκθεση στον Ήλιο.

Κυρίαρχη όμως επίδραση του φωτός σε τέτοιες διεργασίες αποτελεί η διαδικασία της φωτοσύνθεσης που συμβαίνει στα πράσινα μέρη των φυτών με την μεσολάβηση βεβαίως της χλωροφύλλης.
Αηδονοχώρι Ηρακλείου

Ιστορικά στοιχεία

Έχουν βρεθεί ερείπια στις θέσεις Αρμανώγια, Τροχαλιάδες και Χαντάκου. Ανάμεσα σε αυτά ανακαλύφθηκε και μια τεράστια ολοστρόγγυλη πέτρα, η οποία χρησίμευε κατά τα μινωικά χρόνια για την τέλεση θυσιών. Ενδιαφέρον παρουσιάζει το Δημοτικό Σχολείο του οικισμού, το οποίο κτίστηκε το 1900.
Εθνική Ιταλίας U17 (ποδόσφαιρο ανδρών)

Η Εθνική Ιταλίας U17 (ποδόσφαιρο ανδρών) είναι η εθνική, ποδοσφαιρική ομάδα της Ιταλίας για ποδοσφαιριστές κάτω των 17 ετών. Ελέγχεται από την Ιταλική Ποδοσφαιρική Ομοσπονδία. Η ομάδα συμμετέχει στο Ευρωπαϊκό πρωτάθλημα ποδοσφαίρου U17, με καλύτερη θέση τη δεύτερη το 2013. Συμμετέχει ακόμη στο Παγκόσμιο Κύπελλο ΦΙΦΑ U17, με καλύτερη θέση την 4η το 1987.
Ζίγκμουντ Γεν

Βιογραφικά στοιχεία

Ο Ζίγκμουντ Γεν γεννήθηκε στις 13 Φεβρουαρίου 1937 στη Σαξονία της Γερμανίας. Πήγε σε σχολείο της περιοχής του και αργότερα εργάστηκε για λίγο ως τυπογράφος. Το 1955 έγινε μέλος της Πολεμικής Αεροπορίας της Λαοκρατικής Δημοκρατίας της Γερμανίας, όπου έγινε πιλότος και στρατιωτικός επιστήμονας. Αργότερα, σπούδασε στην Αεροπορική Ακαδημία Γκαγκάριν στο Μονίνο της Σοβιετικής Ένωσης, ενώ ύστερα έγινε εκπαιδευτής για πιλότους. Το 1976, επελέγη, μαζί με τον Έμπερχαρντ Κέλνερ για το διαστημικό πρόγραμμα της Σοβιετικής Ένωσης «Ιντερκόσμος». Στις 26 Αυγούστου 1978 απογειώθηκε με το «Σογιούζ 31» και επέστρεψε στη γη με το «Σογιούζ 29» στις 3 Σεπτεμβρίου, όπου και κέρδισε το βραβείο του «Ήρωα της Σοβιετικής Ένωσης». Το 1983 έλαβε το διδακτορικό του από το "Zentralinstitut für Physik der Erde" στο Πότσνταμ. Το 1990, μετά τη γερμανική επανένωση, ο Γεν έγινε ανεξάρτητος σύμβουλος στο διαστημικό πρόγραμμα της πρώην Δυτικής Γερμανίας και από το 1993 άρχισε να δουλεύει για το πρόγραμμα «Μιρ» της Ρωσικής Ομοσπονδιακής Διαστημικής Υπηρεσίας, από όπου και αποσύρθηκε το 2002. Απεβίωσε στις 21 Σεπτεμβρίου 2019 σε ηλικία 82 ετών.
Εθνόσημο της Βουλγαρίας

Το σύγχρονο εθνόσημο της Βουλγαρίας υιοθετήθηκε το 1997. Αυτό το εθνόσημο χρησιμοποιήθηκε για πρώτη φορά από τη Βουλγαρία από την περίοδο του τερματισμού της κομμουνιστικής διακυβέρνησης στη χώρα, στις αρχές της δεκαετίας του ‘90.

Περιγραφή

Το έμβλημα αποτελείται από δύο λιοντάρια που στηρίζουν μια ασπίδα, η οποία έχει ζωγραφισμένο πάνω της ένα τρίτο λιοντάρι. Στο πάνω μέρος είναι η κορώνα του Τσάρου της Βουλγαρίας, Ιβάν Ασάν Β'. Στο κατώτατο σημείο της ασπίδας υπάρχει το βουλγαρικό εθνικό σύνθημα, «η ενότητα παρέχει τη δύναμη», στη βουλγαρική γλώσσα. Τα τρία λιοντάρια αντιπροσωπεύουν τις τρεις σημαντικές μερίδες και τις ιστορικές περιοχές της Βουλγαρίας – της Μοϊσίας, της Θράκης και της Μακεδονίας. Η κορώνα πάνω από την ασπίδα, και συνεπώς επάνω στο ενσωματωμένο σε αυτήν λιοντάρι, δεν είναι αυτή της τελευταίας βουλγαρικής μοναρχίας, αλλά αυτή της δεύτερης βουλγαρικής αυτοκρατορίας (1185-1396). Αυτή η αυτοκρατορία καθιερώθηκε από τους αδελφούς Peter και Asen, αφότου ελευθερώθηκε από τον έλεγχο των Βυζαντινών στο τέλος του 12ου αιώνα, και προτού να υποταχτεί οριστικά στους Οθωμανούς στο τέλος του 14ου αιώνα.
TRT Haber

Εισαγωγή

Το TRT 2 ξεκίνησε τις δοκιμαστικές εκπομπές στις 15 Σεπτεμβρίου 1986 ως "2. Kanal" και είναι πλέον ο δεύτερος τηλεοπτικός σταθμός της TRT. Ως TRT 2 μετέδιδε προγράμματα για την παιδεία, τον πολιτισμό (ντοκιμαντέρ, πολιτιστικά προγράμματα και συζητήσεις), τις ειδήσεις, τον αθλητισμό, την μουσική, το θέατρο, την τεχνολογία, την επιστήμη και κινούμενα σχέδια.
Αλέξανδρος Β΄ της Ηπείρου

Εκστρατεία στην Ιταλία

Αναφέρεται στις αρχαίες πηγές πως ακολούθησε τον πατέρα του, Πύρρο, στην εκστρατεία που πραγματοποίησε στην ιταλική χερσόννησο. Ένας από τους λόγους που οι σικελικές πόλεις πόλεις προσέβλεπαν στον Πύρρο, ήταν οι συγγενικοί του δεσμοί με την οικογένεια του Αγαθοκλή, καθώς και η ύπαρξη γιου με το αίμα της κόρης του Λάνασσας. Μετά την πρόσκληση που απέστειλαν οι Σικελοί στον Πύρρο, προσφέροντάς του τα εδάφη τους, ο Αλέξανδρος παρέμεινε στους Λοκρούς, ενώ ο πατέρας του μετέβη στο νησί.

Πόλεμος με την Ιλλυρία

Μετά το θάνατο του Πύρρου στο Άργος ενώ μαχόταν ενάντια στα στρατεύματα του βασιλιά της Μακεδονίας, Αντίγονου Γονατά, τον διαδέχτηκε ο γιος του, Αλέξανδρος. Αρχικά ήρθε σε σύγκρουση με τον ηγεμόνα της Ιλλυρίας, το Μίτυλλο. Ο Φροντίνος αναφέρει πως σε μία περίσταση έντυσε μερικούς από τους άνδρες του με ιλλυρικά ρούχα και τους έβαλε να «λεηλατούν» δικές του περιοχές. Ανυποψίαστοι οι Ιλλυριοί χαλάρωσαν τις άμυνες τους κι όρμησαν και οι ίδιοι να τους μιμηθούν, θεωρώντας πως οι άνδρες μπροστά τους ήταν απλά δικοί τους ανιχνευτές. Έτσι έπεσαν εύκολα θύματα των Ηπειρωτών.

Μάχες με τους Μακεδόνες

Κατόπιν, όσο ο Αντίγονος ήταν απασχολημένος με νέες μάχες κατά των Πτολεμαίων, των Σπαρτιατών και τελικά των Αθηναίων, ο Αλέξανδρος βρήκε την ευκαιρία να περάσει τα μακεδονικά σύνορα. Ένα δεύτερο έξυπνο τέχνασμα του σχετίζεται με την πολιορκία μιας καλά εξοπλισμένης πόλης, της Λευκαδίας. Φρόντισε πρώτα να πάρει τα γειτονικά οχυρά, επιτρέποντας στους φυγάδες να καταφύγουν στη Λευκαδία. Με τον τρόπο αυτό οι προμήθειες της πόλης τελείωσαν πολύ γρηγορότερα.
Ο Αντίγονος έσπευσε πίσω στη χώρα του για να αντιμετωπίσει τους Ηπειρώτες. Ωστόσο, πολλοί από τους άνδρες του τον εγκατέλειψαν με αποτέλεσμα να χάσει τόσο τα εδάφη του στην Ήπειρο, όσο και το θρόνο της Μακεδονίας. Εντούτοις, ο γιος του Αντίγονου, Δημήτριος, αν και ήταν ακόμη στην εφηβεία, συγκέντρωσε στρατό όσο απουσίαζε ο πατέρας του και όχι μόνο ανέκτησε τη Μακεδονία, αλλά και έδιωξε τον Αλέξανδρο από το θρόνο του. Στον Αλέξανδρο προσέφεραν καταφύγιο οι Ακαρνάνες, με τον οποίων τη συνδρομή, εκείνος και οι άνδρες του ανακατέλαβαν λίγο αργότερα την Ήπειρο. Ο Πολύβιος κάνει και μια αναφορά σε μια συμφωνία του με την Αιτωλική Συμπολιτεία βάσει της οποίας κατέκτησαν και μοιράστηκαν κάποια εδάφη στην Ακαρνανία.

Κληρονομιά

Ο Αλέξανδρος παντρεύτηκε την ετεροθαλή αδερφή του Ολυμπιάδα, η οποία τού χάρισε τρία παιδιά: τον Πύρρο, τον Πτολεμαίο και τη Φθία. Μετά το θάνατό του η σύζυγός του ανέλαβε τη διακυβέρνηση του κράτους. Η Ολυμπιάδα κατάφερε να συνάψει συμμαχία με τους Μακεδόνες, προσφέροντας στο Δημήτριο το χέρι της κόρης της, Φθίας.
Η αρχαιολογική έρευνα έφερε στο φως αργυρά και χάλκινα νομίσματα του Αλεξάνδρου. Από τη μία όψη διακρίνουμε το κεφάλι νεαρού άνδρα καλυμμένο με το δέρμα της κεφαλής ενός ελέφαντα. Στην πίσω όψη διακρίνεται η Παλλάδα Αθήνα, η οποία κρατά δόρυ και ασπίδα. Μπροστά της στέκεται ένας αετός που πατά πάνω σε έναν κεραυνό.
1193 Αφρική

Φυσικά χαρακτηριστικά

Τα φυσικά χαρακτηριστικά της Αφρικής είναι άγνωστα.
Σπήλαιο Περάματος

Το Σπήλαιο του Περάματος βρίσκεται πλάι στην ειδυλλιακή λίμνη, τέσσερα μόνο χιλιόμετρα μακριά από την πόλη των Ιωαννίνων, στο Πέραμα. Ανακαλύφθηκε τυχαία το 1940, κατά τη διάρκεια του Β' Παγκοσμίου Πολέμου, και μετά το τέλος του, φωτογραφήθηκε για πρώτη φορά από τον Κωνσταντίνο Κασβίκη, γυμναστή και ερασιτέχνη σπηλαιολόγο.
Ετσι έμαθαν για το σπήλαιο ο Ιωάννης και η Αννα Πετροχείλου (ιδρυτές της Ελληνικής Σπηλαιολογικής Εταιρείας), και άρχισαν τη συστηματική εξερεύνηση και χαρτογράφησή του, ώστε να γίνει το πρώτο τουριστικά διευθετημένο στην Ελλάδα.
Αποτελείται από πολλές διαδοχικές αίθουσες και διαδρόμους στολισμένους με σταλακτίτες, σταλαγμίτες, κουρτίνες και εντυπωσιακές κολώνες σε θαυμάσια συμπλέγματα. Το 1956 βρέθηκαν απολιθωμένα δόντια και οστά της αρκούδας των σπηλαίων. 
Επισης καταλαμβάνει έκταση 14.800 τ.μ. και η τουριστική διαδρομή είναι συνολικά 1.100 μέτρα.